อำพน"ฉุนเตรียมเฉ่งผู้บริหารบินไทยขอคลังค้ำเงินกู้ทำเสียเครดิต
โพสต์ทูเดย์-ประธานบอร์ดการบินไทย ยืนยันสถานะการเงินบริษัทยังแกร่ง ติงฝ่ายบริหารขอกู้คลัง 7,300 ล้าน ทำเสียชื่อ
12 ม.ค. 2553

โพสต์ทูเดย์-ประธานบอร์ดการบินไทย ยืนยันสถานะการเงินบริษัทยังแกร่ง ติงฝ่ายบริหารขอกู้คลัง 7,300 ล้าน ทำเสียชื่อ
นายอำพน กิตติอำพน เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ในฐานะประธานกรรมการบริษัท การบินไทย กล่าวว่า กรณีที่กระทรวงการคลังไม่อนุมัติค้ำประกันเงินกู้ให้แก่ การบินไทย วงเงินกว่า 7,000 ล้านบาท เพื่อนำมาใช้ชำระค่าเครื่องบินนั้น ยืนยันได้ว่าสถานะทางการเงินของการบินไทยในปัจจุบันไม่ได้มีปัญหามาตั้งแต่เดือน พ.ย.2552 แล้ว โดยปัจจุบันแต่ละเดือนมีกระแสเงินสดหมุนเวียน ถึงกว่า 1 หมื่นล้านบาทจากปกติที่มีประมาณ 7,000-8,000 ล้านบาท ส่วนช่วงที่มีปัญหาคือ เดือน พ.ค.2552 ก่อนที่จะมีการเปลี่ยนแปลงคณะกรรมการชุดใหม่เข้ามา ดังนั้น จึงไม่ทราบว่าเหตุใดทางฝ่ายบริหารของ บมจ.การบินไทย จึงได้เสนอขอเรื่องดังกล่าวไป
ทั้งนี้ ในวันที่ 15 ม.ค.นี้ จะมีการประชุมคณะกรรมการ บมจ.การบินไทย ซึ่งตนจะให้ทางฝ่ายบริหารได้ชี้แจงถึงกรณีดังกล่าว ว่าเหตุใดจึงต้องเสนอเรื่องไปที่กระทรวงการคลังอีก
"ผมยืนยันเลยว่า สถานะทางการเงินของการบินไทย ในปัจจุบัน ไม่จำเป็นต้องขอให้คลังค้ำประกันเงินกู้ให้ ก็ไม่รู้ว่าทำไมฝ่ายบริการยังไปขอให้คลังค้ำเงินกู้อีก ทำให้บริษัทเสียเครดิต ซึ่งตอนนี้บริษัทไม่ขาดทุนแล้ว งบดุลก็อยู่ระหว่างการตรวจสอบของสำนักงานการตรวจเงินแผ่นดิน (สตง.) โดยมั่นใจว่าจะมีกำไรจากรายได้ก่อนหักภาษี (อีบิทด้า) เกิน 2.5 หมื่นล้านบาท" นายอำพน กล่าว
นอกจากนี้ ในวันเดียวกันนั้น ก่อนการประชุมคณะกรรมการ บมจ.การบินไทย ในเวลา 10.30 น. จะแถลงผลการสอบสวนกรณีนายวัลลภ พุกกะณะสุต อดีตประธานกรรมการบริหาร บมจ.การบินไทย กรณีขนกระเป๋าสัมภาระเกินด้วย หลังจากคณะกรรมการสอบสวนชุดที่มีนายคณิศ แสงสุพรรณ ผู้อำนวยการสำนักงานวิจัยนโยบายเศรษฐกิจการคลัง (สวค.) ได้ตรวจสอบเสร็จเรียบร้อยและรายงานให้คณะกรรมการได้ทราบ นายอำพน กล่าวว่า ไม่เห็นด้วยกับฝ่ายบริหารที่จะมีการตรวจสอบย้อนหลัง 3 ปี กับนักการเมืองที่อัพเกรดที่นั่ง เพราะเห็นว่าเป็นเรื่องอดีต บริษัทควรจะมุ่งเดินไปข้างหน้าได้ดีมากกว่า